Łéngua faroeze

El faroese (nom nativo:Føroyskt) o anca faròego, faroense, faringio o feringio l'é na lengua germànica setentrionale parlaða da ẑirca 80 000 persone (de ste qua 48 000 tele Isole Fær Øer, 25 000 in Danimarca e 5 000 in Islanda). L'é una dele tre lengua scandìnave insulari derivaðe dal antico Noren parlà in Scandinavia al època dei Vichinghi. Le altre do lengue insulari l'é l'islandese e l'estinguesto Norn che, se disea, el fuse mutuamente interlegìbiłe col faroese.

 Storgia 
La colonizaẑion norvegesi dele ìzołe la é scominẑiaða a l'època del Landnám (825 d.C.). La lengua usaða prima dai abitanti l'era el Noren. Tutavia, i primi colonizaðori no i era veri norvegesi ma, pitost, disendenti dei norvegesi dele coste del Mar de Irlanda. Par questo, el faroese, al pari de l'islandese, el é stat influenẑà dale lengua celtiche. Del resto, i navigaðori norvegesi i fea de spes raẑie sul coste irlandesi, i se mariðea co femene celtiche e pò i partìa verso l'Islanda o le Fær Øer. Par esempio, in faroese ghe n'é do difarenti  modi par dir ànera: dunna (dal celtico tunnagh) par l'ànera mistica e ont par quela salvarcha.
Tra el IX e el XV secolo la léngua faroese no la ga subì grandi mutamenti, restando cosìta mutuamente interlegìbiłe co le altre léngue parlaðe inte l'area de difusion dei antichi Vichinghi.

Fin al XV secoło el faroese el ga bu na ortografìa parenta a quela islandese e norvegese ma co la Riforma i dominadori danesi i ga proibì l'uso de la léngua tele scole, tele Ceze e tei documenti ufiẑiali. I ìzołani, parò, i ga continuà a usar el faroese tela quotidianità, tei bali e tele legende.

Cofà lengua scrita, el faroese el se ga svilupà del 1854, graẑie al'opera de Venceslaus Ulricus Hammershaimb. El sistema de Hammershaib el é ndat contra a tante critiche propio a causa dela so complesità: l'é stat cosita che Jakob Jakobsen el ga inventà in sistema scritura, pì vesin ala lengua de fat parlaða che, tutavia, no i lo ga mai usà.

Tel 1937 el faroese el é subentrà al danese fà lengu ufiẑial dele Isole Fær Øer.

 Alfabeto 
El alfabeto faroese el é fat de 29 letere:
A, Á, B, D, Ð, E, F, G, H, I, Í, J, K, L, M, N, O, Ó, P, R, S, T, U, Ú, V, Y, Ý, Æ, Ø

 Gramàtega 
La gramàtega faroese la é parenta a le altre lengue germaniche setentrionali, anca se la ga cegnest dei trati distintivi tanto veci che i la fa somear de pì al islandese che ale altre lengue scandinave continentali. El faroese l'é na lengua flesiva, i nomi i se divide in tre generi (maschil, feminil, neutro) quatro casi (nominativo, genitivo, dativo, acusativo) e do numeri (singolar, plural). I verbi i se coniuga par numero, temp e persona.

 Bibliografia 
 Gianfranco Contri: Dizionario faroese-italiano = Føroysk-italsk orðabók. Tórshavn, 2004. (627 p.) ISBN 99918-41-58-X

 Linganbi foresti 
 Dizionario Faeroese - Inglese  da Webster's Online Dictionary - Rosetta Edition.
 Rapporto etnologico sul faroese

Faroexe